डर जोगी-जोगिनों का भी हुआ। चिमटा खड़काता, अलख निरंजन की गुहार लगाता, लम्बी दाढ़ी-बालों वाला कोई जोगी आ गया या ‘माई भिच्छा दे’ पुकारती कोई जोगन आ गई तो बच्चों से अधिक डर उनके माता-पिता को हो जाता- कहीं कोई तंत्र-मंत्र करके वह बच्चों को परसाद न खिला दें, या कोई अनोखा भभूत लगा दे कि अनकी पाली-पोसी संतान घर-बार छोड़कर भगोड़ा न हो जाए और गाँजे-अत्तर की दम लगाने वाले जोगियों की पांत में शामिल हो जाए।